Univerzitetna založba Univerze v Mariboru
Univerzitetna založba Univerze v Mariboru je sodoben akademski založnik, ki podpira izdajateljsko dejavnost univerze ter skrbi za široko dostopnost znanstvenih in strokovnih del. Letno izda približno 100 publikacij in 15 znanstvenih revij, publikacijam pa dodeljuje DOI številke. Kot odprtodostopni založnik sodeluje s številnimi priznanimi domačimi in mednarodnimi partnerji ter prispeva k večji vidnosti znanja v globalnem prostoru.
Artificial Intelligence for Language Professionals
TRANS 2026: Umetna inteligenca za jezikovne strokovnjake. Zbornik vsebuje povzetke konferenčnih prispevkov profesorjev s področja uporabnega in teoretičnega prevodoslovja ter jezikoslovja kot tudi prevajalcev in medjezikovnih strokovnjakov Evropskega parlamenta. Prispevki v angleškem in nemškem jeziku obravnavajo uporabo umetne inteligence na različnih področjih jezikovne stroke, zlasti v prevajanju, lektoriranju, terminologiji, jezikovnem svetovanju in prevodoslovnem raziskovanju. Avtorji predstavljajo sodobna orodja, ki temeljijo na jezikovnih modelih, ter njihove možnosti za avtomatizacijo prevajalskih opravil, analizo besedilnih podatkov in podporo pri ustvarjanju kakovostnih jezikovnih in prevodnih vsebin. Prispevki osvetljujejo tudi vprašanja zanesljivosti, terminološke doslednosti, etične odgovornosti in varstva podatkov pri uporabi umetne inteligence v procesu medjezikovnega prenosa. Umetna inteligenca nedvomno postaja pomemben podporni element medjezikovnega posredovanja, njena učinkovita in odgovorna uporaba pa zahteva aktivno vlogo, kritično presojo ter visoko stopnjo strokovne usposobljenosti jezikovnih strokovnjakov.
Univerza v Mariboru, Filozofska fakulteta
Avtorske pravice (c) 2026 Univerza v Mariboru, Univerzitetna založba https://creativecommons.org/licenses/by/4.0/
Monografija Med ponudbo in povpraševanjem: konkurenčnost kreativno-trajnostnih turističnih destinacij celovito obravnava dejavnike, ki oblikujejo dolgoročno konkurenčnost sodobnih turističnih destinacij. Posebna pozornost je namenjena gastronomiji, trajnosti, kreativnosti, kulturni dediščini, lokalni identiteti, destinacijskemu managementu, poslovnim modelom turističnih ponudnikov in vedenju ter zaznavam obiskovalcev. Publikacija povezuje ponudbeno in povpraševalno perspektivo in pokaže, da konkurenčnost ne temelji zgolj na razpoložljivosti naravnih, kulturnih in gastronomskih virov, temveč predvsem na sposobnosti njihovega premišljenega upravljanja, povezovanja in pretvarjanja v kakovostna, avtentična in tržno privlačna doživetja. Posamezna poglavja združujejo teoretične razprave, kvalitativne in kvantitativne raziskave ter primere dobrih praks iz Slovenije in tujine. Monografija tako ponuja večperspektivni vpogled v razvoj destinacij, ki želijo biti hkrati konkurenčne, odgovorne, lokalno ukoreninjene in razvojno usmerjene.
Univerza v Mariboru, Ekonomsko-poslovna fakulteta
Avtorske pravice (c) 2026 Univerza v Mariboru, Univerzitetna založba https://creativecommons.org/licenses/by-nc-nd/4.0/
Znanstvena monografija »65 let pravne znanosti v Mariboru« predstavlja rezultat raznolikega, vsebinsko bogatega in metodološko premišljenega raziskovalnega dela številnih avtoric in avtorjev - visokošolskih učiteljic in učiteljev ter visokošolskih sodelavk in sodelavcev, zaposlenih na Pravni fakulteti Univerze v Mariboru, ki vsak na svojem pravnem področju prispevajo k razumevanju pravne znanosti ter obravnavajo izzive, ki jih prinašajo družba, tehnološki napredek in globalizacijski procesi. Tematski razpon prispevkov je širok in zajema številne pravne discipline – od kazenskega, civilnega in gospodarskega prava do delovnega in socialnega prava, prava Evropske unije, pravne teorije ter pravne zgodovine. Obravnavana so temeljna teoretična vprašanja kot tudi konkretni pravni instituti in izzivi prakse. Usmerjena je v kritično analizo in iskanje odgovorov na kompleksna pravna vprašanja ter ustvarja prostor dialoga med različnimi pravnimi disciplinami, pristopi in generacijami pravnikov.
Trideset let literarne nagrade večernica
Znanstvena monografija odpira vprašanja o pomenu nagrade večernica, najpomembnejše vseslovenske nagrade na področju otroške in mladinske književnosti, ki se podeljuje na festivalu Oko besede v Murski Soboti. Upoštevana so vsa nominirana in nagrajena dela, ki so v tridesetih letih podeljevanja nagrade (1997–2026) z raznolikimi temami, književnimi vrstami in oblikami bralnih gradiv, prispevala h kanonizaciji, promociji in razvoju izvirnih literarnih del v slovenskem prostoru. Nominirana ali nagrajena dela za večernico so predstavljena v šestnajstih poglavjih, in sicer glede na književne vrste; glede na književni prostor, književni čas, pripovedovalca ali zgradbo, teme in motive; glede na multimodalnost kot posebno obliko knjig in v povezavi z drugimi mediji (glasba, ples) in drugimi področji dejavnosti (etika); glede na jezik v otroški in mladinski književnosti (tudi prevod) ter glede na didaktične spodbude in vključenost nominiranih in nagrajenih del za večernico v učne načrte.
Univerza v Mariboru, Pedagoška fakulteta
Avtorske pravice (c) 2026 Univerza v Mariboru, Univerzitetna založba https://creativecommons.org/licenses/by-nc/4.0/
Razprava Queerskih pogledov: (Ne)želenost središča: Zbornik povzetkov Številni družbeni odnosi, vključno s tistimi, ki so povezani s seksualnostjo in spolom, se še vedno obravnavajo z vidika globalnih metropolitanskih kvir središč. Procesi, kot so gentrifikacija kvir sosesk, cruising in kvir mobilnosti, so pogosto povezani z New Yorkom, Københavnom in drugimi velikimi mesti, čeprav večina izmed nas živi, dela, ljubi, troši in ustvarja v običajnih in majhnih krajih. Tudi ti prostori so kvir. Periferija (obrobje) se še vedno večinoma obravnava iz metropolitanskih središč, kar nas odmika od njenih materialnih prostorov. Na konferenci v Mariboru se sprašujemo, kaj se zgodi, ko kvir periferije niso le del empirije in teorij, temveč o njih tudi razpravljamo in jih raziskovalno soustvarjamo iz periferije same. Ali s tem, ko konferenco organiziramo v kraju z manj kot 100.000 prebivalci in brez uradnega gejevskega ali lezbičnega bara, Maribor postavljamo v središče kvir geografij? Konferenca sprejema prispevke o metropolitanskih središčih in periferijah, iz njih in o njih, pa tudi prispevke o širših geografijah seksualnosti, da skupaj razmislimo, kaj se zgodi, ko je raziskovalno delo, ki ni nujno vezano na obrobje, umeščeno v materialnost kvir periferije. Kakšen potencial prispevki pridobijo v prostorsko-časovnem okviru konference?
V nedeljo, 8. februarja 2026, je pred tehniškimi fakultetami Univerze v Mariboru potekal recital Povezija, ki je ob slovenskem kulturnem prazniku združil tehniko, literaturo, akademsko skupnost in univerzitetno mesto. Na recitalu so lastno poezijo brali zaposleni in študenti sodelujočih članic Univerze v Mariboru, in sicer s Fakultete za elektrotehniko, računalništvo in informatiko, Fakultete za gradbeništvo, prometno inženirstvo in arhitekturo, Fakultete za kemijo in kemijsko tehnologijo, Fakultete za strojništvo, in Univerzitetne knjižnice Maribor. Dogodek je povezovala prof. dr. Dragica Haramija. V okviru programa so udeležence nagovorili tudi prof. dr. Matej Vesenjak, pobudnik recitala Povezija in dekan Fakultete za strojništvo, prof. dr. Milena Ivanuš Grmek, dekanica Pedagoške fakultete, in prof. dr. Zdravko Kačič, rektor Univerze v Mariboru, ki so v svojih nagovorih poudarili pomen povezovanja znanja, kulture in človeških vrednot v sodobni družbi ter vlogo univerze kot odprtega prostora dialoga.
Avtorske pravice (c) 2026 Univerza v Mariboru, Univerzitetna založba https://creativecommons.org/licenses/by-nc-sa/4.0/
V soboto, 8. februarja 2025, je pred tehniškimi fakultetami Univerze v Mariboru potekal recital Povezija, ki je ob slovenskem kulturnem prazniku združil tehniko, literaturo, akademsko skupnost in univerzitetno mesto. Pobudnik recitala je prof. dr. Matej Vesenjak, dekan Fakultete za strojništvo UM, ki je nagovoril zbrane. Recital so izvedle sodelavke s Pedagoške fakultete UM doc. dr. Ines Voršič, dr. Nika Vizjak Puškar, pred. Barbara Bednjički Rošer, mag. Norma Bale in prof. dr. Dragica Haramija. Slednja je pripravila izbor pesmi Janeza Menarta, Srečka Kosovela, Saše Vegri in Kajetana Koviča, v katerih se prepletajo tehnika, naravoslovje in umetnost. Lastno poezijo so brali tudi trije zaposleni na Univerzi v Mariboru.
Znanstvena monografija predstavlja rezultate interdisciplinarnega raziskovalnega dela s področja prometne varnosti, izvedenega v okviru problemsko-učnega sodelovanja s podjetjem Intermatic d.o.o. Prispevki obravnavajo zakonodajne, organizacijske, tehnološke, družbene in upravljavske vidike prometne varnosti v lokalnem okolju. Posebna pozornost je namenjena digitalnim prometnim rešitvam, podatkovno podprtemu odločanju, umetni inteligenci, trajnostni mobilnosti, prometni vzgoji ter družbeni legitimnosti prometnovarnostnih ukrepov. Monografija združuje teoretična spoznanja in empirične raziskave ter ponuja priporočila za izboljšanje prometne varnosti, učinkovitejše upravljanje prometnih sistemov in razvoj pametnih lokalnih skupnosti. Predstavlja primer uspešnega sodelovanja med univerzo in gospodarstvom pri reševanju aktualnih družbenih izzivov.
Univerza v Mariboru, Fakulteta za organizacijske vede
Monografija Celovita pot izobraževanja: Od ideje do mreženja predstavlja interdisciplinarni pogled na sodobne izobraževalne procese. Prispevki obravnavajo vseživljenjsko učenje, certificiranje in licenciranje, vpliv umetne inteligence na pridobivanje znanja, marketing izobraževalnih storitev, organizacijo in izvedbo izobraževalnih dogodkov, odnose med predavatelji in udeleženci ter pomen učnega okolja. Posebna pozornost je namenjena strokovnemu mreženju, oblikovanju profesionalne identitete in razvoju strokovnih skupnosti. Monografija povezuje teoretična izhodišča z empiričnimi raziskavami ter ponuja uporabna priporočila za raziskovalce, izobraževalce, managerje in organizatorje izobraževanj.
ZORA 160: Imenitnost slovenščine sto let po Pleteršniku
Slovenski jezik je bil v Pleteršnikovem času sinonim za slovenski narod. Enačba jezik = narod je omogočila našim prednikom v 19. stoletju, da so se v okviru avstroogrskih pritiskov potrdili kot samostojen in zgodovin-ski narod, s tem pa so terjali pravice, ki so jih imeli tudi drugi narodi v večnacionalni avstrijsko-madžarski zvezi. Imenitnost slovenskega jezika je s Pleteršnikovim slovarjem dobila tudi svoj nesmrtni spomenik. Monografija je postavljena na najširša slovenistična tla – dobrih sto let po Pleteršnikovi smrti preverjamo, koliko Pleteršnikove imenitnosti je ostalo za naš jezik v 21. stoletju, ko ga globalizacija in nespametna anglizacija poskušata odrinjati iz javne rabe in ga postavljati na jezikovno obrobje, kjer je dolga stoletja pred Pleteršnikom že životaril. Pleteršnikovo jezikovno dediščino smo preverili z jezikovno-političnega, literarno-kul-turnega in didaktičnega vidika.
Strokovna monografija Študije primerov EPF: Razvoj, trajnost in inovacije v poslovni praksi 2025/2026 prinaša zbirko študij primerov, ki osvetljujejo aktualne izzive sodobnega gospodarstva in ponujajo vpogled v inovativne ter trajnostne poslovne prakse. Obravnava teme, kot so digitalni marketing, trajnostni razvoj turizma, digitalna preobrazba podjetij, upravljanje pritožb in uporabniške izkušnje v globalnih organizacijah, ekonomija souporabe ter spremljanje inflacijskih pričakovanj. Monografija povezuje akademska izhodišča z realnimi poslovnimi izzivi ter odpira prostor za razumevanje kompleksnosti sodobnega poslovnega okolja. Avtorji skozi praktične primere prikazujejo, kako organizacije razvijajo konkurenčne prednosti, uvajajo digitalne in trajnostne rešitve ter sprejemajo strateške odločitve. Poseben poudarek je na prenosu znanja v prakso ter razvoju analitičnega in kritičnega razmišljanja. Publikacija je namenjena študentom, pedagogom, raziskovalcem in strokovni javnosti kot relevanten vir za razumevanje sodobnih poslovnih izzivov.
Šport in pravo: iskanje ravnovesja med igro in pravili. Znanstvena monografija »Sports and Law: Finding a Balance Between the Game and the Rules« se ukvarja z aktualnimi in skrbno izbranimi temami t.i. 'športnega prava'. Predstavlja pomemben prispevek k razvoju športnega prava, ki se v zadnjih desetletjih vse bolj uveljavlja kot samostojno in interdisciplinarno pravno področje. Združuje prispevke avtorjev iz Slovenije, Hrvaške, ZDA, Turčije, Azerbajdžana in Slovaške. Obravnava aktualna vprašanja, povezana z razmerjem med športom kot družbenim pojavom in pravom kot sistemom pravil, ki to področje urejajo. Osrednja ideja monografije je iskanje ravnotežja med dvema na videz nasprotujočima si svetovoma: med »igro« oziroma »športom«, ki temelji na spontanosti, tekmovalnosti in pravilih igre, ter »pravom«, ki uvaja formalne norme, sankcije in institucionalni nadzor. Športno pravo namreč ni enotna, kodificirana veja prava, temveč predstavlja preplet različnih pravnih področij, kot so pogodbeno, delovno in kazensko pravo ter pravo človekovih pravic idr. Monografija ponuja poglobljen vpogled v kompleksno področje športnega prava in opozarja na potrebo po uravnoteženem pristopu, ki upošteva posebnosti športa kot tudi temeljna pravna načela.
Navodila za laboratorijske vaje obsegajo petnajst poglavij. Vsako poglavje vsebuje kratek povzetek teorije in naloge. Glavne vsebine poglavij so strukturne in fukcionalne značilnosti človeških tkiv in celic. Zgradba izbranega tipa tkiva omogoča specifično delovanje tkiv in organov. Študenti bi naj razumeli to povezanost zgradbe in delovanja, ki jo lahko prepoznamo na ravni tako celic kot tudi tkiv. To omogoča bolj celostno razumevanje delovanja organov in organskih sistemov.
Univerza v Mariboru, Fakulteta za naravoslovje in matematiko
Univerzitetni učbenik Citologija in histologija človeka obsega 13 poglavij. V prvem poglavju so predstavljeni temelji citologije. V naslednjih dvanajstih poglavjih so teoretična znanja, ki omogočajo razumevanje zgradbe in delovanja tkiv in organov. Zgradba celic in tkiv je urejena in povezana z njihovimi funkcijami. Delo je pregled osnovnih vrst tkiv in za vsako od njih je opisana podrobna zgradba vsaj ene specializirane celice. Iz skupine epitelijskih tkiv sekrecijska celica trebušne slinavke, jeter, sluznice tankega črevesa (čašica), absorpcijska celica tankega črevesa, reabsorbcijski celici ledvic (epitelijska celica proksimalne in distalne cevke glomerula), površinska celica urotelija sečnega mehurja in endotelijska celica krvnih žil, iz skupine vezivnih tkiv je opisana ultrastruktura fibroblasta, iz skupine mišičnih tkiv podrobna zgradba prečnoprogaste mišične celice skeletnih mišic ter iz skupine živčnih tkiv živčna celica. Specifična zgradba celice omogoča njeno specifično delovanje. Enako velja tudi za tkiva. Poznavanje značilnosti celic in tkiv omogoča bolj celostno razumevanje delovanja organov in organskih sistemov.
Ruralni turizam u funkciji održivog razvoja Međimurja
Ruralni turizam u Međimurskoj županiji temelji se na povezivanju prirodne i kulturne baštine, lokalne proizvodnje i eno-gastronomske ponude. Općina Štrigova pritom se ističe kao primjer destinacije koja razvija turizam uz očuvanje tradicije, identiteta prostora i lokalnih resursa. U radu se analiziraju obilježja turističke ponude, uloga održivog upravljanja destinacijom te potencijali daljnjeg razvoja ruralnog turizma. Istraživanje je provedeno u okviru 6. međunarodne znanstveno-stručne konferencije o razvoju ruralnog turizma 2025. godine, primjenom kvalitativnih i kvantitativnih metoda istraživanja, uključujući analizu sadržaja, intervjue, participativno promatranje i valorizaciju turističkih resursa. Naglasak je stavljen na suradnju akademske zajednice, studenata i lokalnih dionika te na primjere dobre prakse u razvoju održivog turizma. Rezultati rada donose prijedloge za unapređenje turističke ponude i jačanje konkurentnosti destinacije. Ruralni turizem v funkciji trajnostnega razvoja Medžimurja: Občina Štrigova. Ruralni turizem v Medžimurski županiji temelji na povezovanju naravne in kulturne dediščine, lokalne pridelave ter enogastronomske ponudbe. Občina Štrigova izstopa kot primer destinacije, ki razvija turizem ob hkratnem ohranjanju tradicije, lokalne identitete in regionalnih virov. Monografija predstavlja značilnosti turistične ponudbe, vlogo trajnostnega upravljanja destinacije ter potenciale za nadaljnji razvoj ruralnega turizma. Raziskava je bila izvedena v okviru 6. mednarodne znanstveno-strokovne konference o razvoju ruralnega turizma, ki je potekala leta 2025, pri čemer so bile uporabljene kvalitativne in kvantitativne raziskovalne metode, vključno z analizo vsebine, intervjuji, participativnim opazovanjem in valorizacijo turističnih virov. Poseben poudarek je bil namenjen povezovanju med akademsko sfero, študenti in lokalnimi deležniki ter obravnavi primerov dobrih praks trajnostnega razvoja turizma. Rezultati raziskav podajajo priporočila za izboljšanje turistične ponudbe in krepitev konkurenčnosti destinacije.
Univerza v Mariboru, Fakulteta za turizem
Sustainable Governance in the Age of Artificial Intelligence
Trajnostno upravljanje v dobi umetne inteligence: interdisciplinarni pogledi na ESG, digitalno preobrazbo in korporativno odgovornost. Mednarodna znanstvena monografija obravnava sodobne izzive in priložnosti na področju upravljanja, trajnostnega razvoja in digitalne transformacije v času hitrega tehnološkega napredka. Prispevki avtorjev iz različnih držav in znanstvenih disciplin osvetljujejo vpliv umetne inteligence, ESG-pristopov, trajnostnega korporativnega upravljanja, inovacij, regulative ter digitalnih tehnologij na delovanje organizacij, institucij in družbe. Posebna pozornost je namenjena vprašanjem odgovornega upravljanja, trajnostnega odločanja, organizacijske prilagodljivosti in ustvarjanja dolgoročne vrednosti v spreminjajočem se globalnem okolju. Monografija združuje teoretične prispevke, empirične raziskave in študije primerov ter ponuja interdisciplinarne vpoglede v razvoj sodobnih modelov upravljanja. Namenjena je raziskovalcem, visokošolskim učiteljem, študentom, odločevalcem in strokovnjakom iz prakse, ki jih zanimajo povezave med trajnostjo, upravljanjem, inovacijami in digitalno preobrazbo.
Učbenik Didaktika: Od teorije pouka k premišljeni pedagoški praksi je namenjen vsem, ki se pripravljajo na pedagoški poklic – prihodnjim učiteljem, vzgojiteljem in pedagogom na vseh stopnjah vzgojno-izobraževalnega sistema. Koristen je tudi pedagoškim delavcem v praksi, ki iščejo strokovno utemeljeni priročnik za refleksijo in razvoj lastnega poučevanja, strokovnjakom, ki se ukvarjajo z izobraževalnim procesom v različnih poklicnih kontekstih, predmetnim didaktikom ter študentom predmetnih didaktik, ki potrebujejo trdno splošnodidaktično osnovo. V sedmih vsebinskih poglavjih sistematično obravnava temeljne didaktične pojme, strukturne elemente pouka, didaktična načela, artikulacijo učnega procesa ter učne metode, oblike in strategije. Teorija in praksa sta pri vsakem poglavju prepleteni prek vaj za ogrevanje, sprotnih vaj in zaključnih nalog, komentiran seznam virov pa ponuja izhodišče za samostojno poglabljanje znanja.
Priročnik za razvijanje digitalnih kompetenc v pedagoških študijskih programih
Priročnik je namenjen podpori sistematičnemu vključevanju digitalnih kompetenc v pedagoške študijske programe in njihovi prilagoditvi slovenskemu visokošolskemu prostoru. Obravnava ključna področja digitalnih kompetenc, kot so informacijska in podatkovna pismenost, digitalna komunikacija in sodelovanje, ustvarjanje digitalnih vsebin, varna in odgovorna raba tehnologij, digitalno državljanstvo, uporaba umetne inteligence ter kritično vrednotenje digitalnih vsebin. Za posamezne kompetence vključuje opise, primere uporabe, tehnološka priporočila, povezave z DigCompEdu, kazalnike doseganja in priporočila za izobraževalce. Poseben poudarek namenja pedagoško utemeljeni, etični, vključujoči in reflektirani rabi digitalnih tehnologij ter digitalni dobrobiti. Priročnik spodbuja horizontalno vključevanje kompetenc v predmete in praktično usposabljanje pedagoških študijskih programov ter poudarja pomen kontinuiranega strokovnega razvoja visokošolskih učiteljev, ki na teh programih poučujejo.
Avtorske pravice (c) 2026 Univerza v Mariboru, Univerzitetna založba https://creativecommons.org/licenses/by-sa/4.0/
Automation With Programmable Logic Controllers
Avtomatizacija s programirljivimi logičnimi krmilniki: Učbenik. Učbenik Automation with Programmable Logic Controllers obravnava temeljne koncepte in praktične pristope na področju industrijske avtomatizacije s programirljivimi logičnimi krmilniki (PLK). Poseben poudarek je na uporabi Siemensove strojne in programske opreme ter na programiranju v jeziku STL (Statement list programming language), ki omogoča poglobljeno razumevanje delovanja PLK-jev. Učbenik se osredotoča predvsem na krmilnike družine SIMATIC S7-300, ki še vedno predstavljajo pogosto uporabljano tehnologijo v številnih industrijskih okoljih. Vsebina je razdeljena v 17 poglavij, ki pokrivajo področja od osnov avtomatizacije do konkretnih industrijskih primerov. Učbenik je namenjen študentom tehničnih smeri, inženirjem v praksi ter vsem, ki želijo pridobiti ali nadgraditi znanje s področja PLK-jev. Publikacija dopolnjuje obstoječo literaturo z lokalno relevantnim pristopom in praktično naravnanostjo, zato predstavlja pomemben prispevek k izobraževanju in razvoju področja industrijske avtomatizacije.
Univerza v Mariboru, Fakulteta za elektrotehniko, računalništvo in informatiko
Artificial Intelligence and Environmental Challenges
Umetna inteligenca in okoljski izzivi: raziskovalni vpogledi in nastajajoče rešitve. Pričujoča monografija preučuje, kje lahko umetna inteligenca zagotovi pristen vpogled v okoljske probleme in za kakšno ceno. V osmih poglavjih avtorji uporabljajo strojno učenje, globoko učenje, ekonometrično modeliranje in računalniško simulacijo za vrsto perečih izzivov: napovedovanje proizvodnje vetrne in sončne energije, uvajanje učinkovite umetne inteligence na robnih napravah z omejenimi viri, kvantitativno opredelitev tveganja pri trajnostnem financiranju, odkrivanje napak v fotovoltaičnih elektrarnah, analiza podatkov o kakovosti zraka in emisijah CO2, simulacija interakcij nanoplastike z biološkimi sistemi in modeliranje prenosa toplote v delih mestih. Ponavljajoča se tema je ključni pomen kakovosti podatkov – redki, pristranski ali slabo urejeni nabori podatkov ostajajo temeljna ovira za zaupanje v izdelane modele. Delo enako poudarja interpretabilnost in izpostavlja, da je odločanje o okolju v veliki meri človeški proces in neizogibno tudi politični. Poglavja skupaj ponujajo iskreno oceno trenutnih zmogljivosti in omejitev umetne inteligence kot orodja za reševanje okoljskih izzivov.
Publikacija Farmacevtska tehnologija – Navodila za vaje in dnevnik rezultatov iz vaj je namenjena študentom kot podpora pri laboratorijskem delu in utrjevanju praktičnih znanj s področja farmacevtske tehnologije. Gradivo vključuje navodila za izvedbo laboratorijskih vaj, med katerimi so določanje hitrosti raztapljanja aspirina, priprava kreme z oljem rimske kamilice, penjenje polimerov s superkritičnim CO₂, superkritična impregnacija ter pridobivanje delcev iz raztopin nasičenih s plinom (PGSS™) skupaj z merjenjem tališč PEG različnih molskih mas. Poleg opisov postopkov publikacija vsebuje prostor za sistematično beleženje opažanj, rezultatov in interpretacijo meritev, kar študente spodbuja k analitičnemu razmišljanju in razumevanju tehnoloških procesov. Gradivo povezuje teoretične osnove s praktično izvedbo vaj ter prispeva k razvoju laboratorijskih kompetenc, natančnosti pri delu in razumevanju vpliva procesnih parametrov na lastnosti farmacevtskih sistemov. Publikacija služi kot vodnik skozi laboratorijske vaje, hkrati pa kot osebni dnevnik dela, ki študentom pomaga pri spremljanju napredka ter pripravi na samostojno strokovno delo na področju farmacevtske tehnologije.
Univerza v Mariboru, Fakulteta za kemijo in kemijsko tehnologijo
Angleško-slovenski slovar terminoloških krajšav
Angleško-slovenski slovar terminoloških krajšav je znanstveno delo, ki vsebuje krajšave v angleškem jeziku in njihove prevode v slovenščini. Slovar je rezultat večletnih raziskav in avtoričinega angažmaja s krajšavami, gradivo pa je bilo zbrano skozi več let, deloma ročno, deloma pa samodejno z uporabo algoritma za samodejno prepoznavanje krajšav in razvezav v elektronskih besedilih, o čemer je avtorica objavila več znanstvenih del. Slovar je urejen po abecedi, posamezna iztočnica pa vsebuje grafično poudarjeno krajšavo in podatke o terminološkem področju, ki mu kratica pripada. Dodane so razvezave ter prevodi in ustrezne slovenske kratice, kadar obstajajo. Slovar navaja tudi alternativne zapise krajšav, kar je zelo koristno za uporabnika.
Avtorske pravice (c) 2026 Univerza v Mariboru, Univerzitetna založba
International Scientific Conference »Research and Education in Nursing«
Mednarodna znanstvena konferenca »Raziskovanje in izobraževanje v zdravstveni negi«: Zbornik povzetkov, 11. junij 2026, Maribor, Slovenija. Univerza v Mariboru Fakulteta za zdravstvene vede letos organizira 14. Mednarodno znanstveno konferenco Raziskovanje in izobraževanje v zdravstveni negi. Konferenca bo potekala 11. junija 2026 na fakulteti in bo vključevala prispevke in predavanja domačih in tujih strokovnjakov ter študentov s področja zdravstvene nege in zdravstvenih ved. Namen konference je spodbujati izmenjavo znanj, raziskovalnih dokazov in dobrih praks ter povezovati raziskovalce, visokošolske učitelje in zdravstvene delavce in z namenom krepitve strokovnega sodelovanja in mreženja. Hkrati želimo z dogodkom prispevati k napredku in promociji zdravstvene nege in zdravstvenih ved na lokalni in globalni ravni.
Raziskovanje in izobraževanje v zdravstveni negi
Univerza v Mariboru, Fakulteta za zdravstvene vede
Publikacija predstavlja razvoj Medikohistorične sekcije Slovenskega zdravniškega društva (MHS SZD) od njenega nastanka leta 1951 do danes. Osvetljuje oblikovanje prvih sekcij za zgodovino medicine, njihovo vključevanje v jugoslovanske strokovne strukture, prenehanje delovanja leta 1963 ter ponovno ustanovitev leta 1967 pod vodstvom prof. Antona Dolenca s sedežem v Mariboru. Jedro knjige sestavlja pet ključnih prispevkov, ki dokumentirajo ustanovitev MHS SZD, njeno delovanje med letoma 1979 in 2007, praznovanje 50‑letnice, scenarij za video o 160‑letni zgodovini SZD ter neobjavljeno študijo o razvoju varstva žena, otrok in mladine na Štajerskem. Spomenica vključuje tudi pregled strokovnih srečanj, ekskurzij in sodelujočih zdravnikov, ki so pomembno oblikovali slovensko medicinsko zgodovinopisje.
39. mednarodna Blejska eKonferenca: Soustvarjanje na človeka osredotočenih in odgovornih digitalnih prihodnosti; Zbornik konference. Blejska eKonferenca, ki jo organizira Univerza v Mariboru, Fakulteta za organizacijske vede, že od leta 1988 sooblikuje razvoj elektronskega, danes digitalnega poslovanja in digitalne družbe. Tema 39. konference je »Soustvarjanje na človeka osredotočenih in odgovornih digitalnih prihodnosti«. Izpostavljamo pomen soudeležbe različnih skupin pri oblikovanju digitalnega razvoja, katerega snovalci razumejo in sprejemajo odgovornost pri oblikovanju prihodnosti za širšo družbo, ki temelji na etičnih, vključujočih in trajnostnih načelih. Digitalne tehnologije kot sredstvo za preoblikovanje obstoječih sistemov in rešitev, naj bodo osredotočene na dolgoročno dobrobit človeka. Spodbujamo razvoj inovacij, krepitev odpornosti ter ustvarjanje dolgoročnega družbenega in gospodarskega napredka. Prispevki v tem konferenčnem zborniku obravnavajo različne teme, vključno s priložnostmi in izzivi dvojnega prehoda, novimi digitalnimi tehnologijami, umetno inteligenco in podatkovno znanostjo, odločitveno analitiko za poslovne in družbene spremembe, digitalnimi poslovnimi modeli, delovnimi mesti prihodnosti, digitaliziranim zdravstvom, etiko v digitalnem okolju, digitalnim izobraževanjem, pametnimi in trajnostnimi mesti, digitalnimi potrošniki in digitalno preobrazbo javnega sektorja.
Fiziologija rastlin: priročnik z navodili za vaje. Priročnik je namenjen študentom na študijskih programih s področja biologije, ekologije z naravovarstvom in bodočim učiteljem biologije, ki bi se radi spoznali z eksperimentalnim delom s področja fiziologiji rastlin. Sestavlja ga osem vsebinskih sklopov, ki obravnavajo rastlinske pigmente, dihanje rastlin in fotosintezo, encimsko aktivnost rastlin, uravnavanje vodnih razmer v rastlinah, plazmolizo, mineralno prehrano rastlin s prepoznavanjem simptomov pomanjkanja posameznih hranil, metode določanja vsebnosti sladkorjev in bioteste za rastlinske hormone. Vsaka od vaj se začne z vsebinskim uvodom ter nadaljuje s cilji, nalogami, materiali in potekom izvedbe vaje. Vaje so podprte s slikami posameznih poskusov, preglednicami, kemijskimi formulami za preračune posameznih fizioloških parametrov in navodili za delo s kemikalijami in opremo.
Učbenik Zobna in čeljustna ortopedija je namenjen študentom Dentalne medicine Medicinske fakultete Univerze v Mariboru pri predmetu Ortodontija (predklinika) in Zobna in čeljustna ortopedija 1. Obsega področje etiologije in prepoznavanja zobnih in čeljustnih nepravilnosti, diagnostični postopek ter ortodontske in čeljustno ortopedske aparate, ki se najpogosteje uporabljajo v klinični praksi. Za lažje razumevanje so zapisu dodane številne slike ortodontskih pripomočkov in primeri obravnav. Prav tako so opisani interceptivni ukrepi in pripomočki, ki bodo v praksi splošnega zobozdravnika zmeraj dobrodošli.
Univerza v Mariboru, Medicinska fakulteta
27. Dnevi varstvoslovja, Bohinjska Bistrica, 4. in 5. junij 2026
Prispevki 27. konference Dnevi varstvoslovja prinašajo strokovni in znanstveni premislek o načinih in virih za zagotavljanje varnosti sodobne družbe. V zborniku so zbrani izhodišča treh okroglih miz in povzetki dvainpetdesetih prispevkov, v katerih se avtorji lotevajo tematik s področja policijske dejavnosti, kriminologije, kriminalistike, informacijske varnosti, pravosodja, penologije, vojaške dejavnosti, splošnega varstvoslovja in drugih tematik, ki jih narekujejo varnostni izzivi sodobne družbe.
Univerza v Mariboru, Fakulteta za varnostne vede
Entrepreneurship between Potential and Development Ambitions
Podjetništvo med potencialom in razvojnimi ambicijami: GEM Slovenija 2025, knjiga povzetkov. Raziskava GEM ponuja poglobljeno analizo različnih družbenih, kulturnih, političnih in ekonomskih dejavnikov, ki vplivajo na podjetniško okolje in podjetniško aktivnost, ter predstavlja celovit okvir za razumevanje nacionalnih podjetniških razmer. Ti dejavniki imajo ključno vlogo pri oblikovanju podjetniških ambicij posameznikov in uspešnosti ustanavljanja ter delovanja podjetij. Raziskava s tem zagotavlja neprimerljiv vpogled v nacionalno podjetništvo in njegove značilnosti ter presega informacije, ki so na voljo v drugih statističnih virih. Raziskava namreč vključuje tudi odnos posameznikov in družbe do podjetništva ter želje in usposobljenost ljudi za podjetništvo, v vseh fazah podjetniškega procesa. S proučevanjem teh vidikov v različnih državah, GEM ugotavlja ključna gonila in ovire za podjetništvo, kar omogoča razvoj uspešnega podpornega ekosistema. Tokratna izdaja Tokratna izdaja izpostavlja razkorake med podjetniškim potencialom, kakovostjo podjetniške aktivnosti in učinkovitostjo ekosistema pri podpori prehodov v rastno in inovacijsko podjetništvo.
Globalni podjetniški monitor Slovenija / Global Entrepreneurship Monitor Slovenia
7th International Conference EnRe-Energy & Responsibility
7. mednarodna konferenca EnRe-Energy & Responsibility: Zbornik razširjenih povzetkov referatov. V času intenzivnih energetskih preobrazb in podnebnih izzivov je leto 2035 prepoznano kot ključen mejnik za dosego ciljev podnebne nevtralnosti in trajnostnega razvoja. Konferenca bo osredotočena na vizijo prihodnosti energetike v Sloveniji in širše, prestrukturiranje premogovniških regij, razvoj vodikovih tehnologij, digitalizacijo in kibernetsko varnost v energetiki ter krepitev energetskih skupnosti in lokalnih pobud. Dogodek bo združil raziskovalce, strokovnjake, odločevalce in predstavnike industrije, ki bodo predstavili svoje prispevke, projekte in strategije za trajnostno energetsko prihodnost. Konferenca bo potekala v obliki okroglih miz, sekcijskih predstavitev in interaktivnih razprav.
Univerza v Mariboru, Fakulteta za energetiko